Ream Unît: no a di une scuadre di balon britaniche pai zûcs olimpics
Tifôs di balon galês, nordirlandês, scozês e fintremai inglês adun par dî di no al progjet di une rapresentative britaniche unitarie pai zûcs olimpics dal 2012 che si davuelzaran a Londre. Al è chest il spirt che al sta daûr de campagne “No Team GB” che al è nassût par fâi cuintri al progjet sburtât dal prin ministri britanic Gordon Brown che, di resint, al à vût ancje la poie de FIFA, la federazion internazionâl dal balon. I tifôs i tegnin ae indipendence des lôr scuadris nazionâls e a àn pôre che chest al sedi il prin pas par fâlis sparî. Lis nazionâls di balon di Gales, Scozie, Irlande dal Nord e Ingletiere no puedin partecipâ ai zûcs olimpics par vie che il CIO al acete dome rapresentativis statâls. Dut câs, dal moment che i zûcs si davuelzaran a Londre, il prin ministri britanic al ponte a vê in cjamp ancje i parons di cjase. A fâi cuintri al progjet a son ancje partîts politics tant che l’SNP scozês e il Plaid Cymru galês.
Propit i rapresentants di chescj doi partîts a son tra i promotôrs de campagne par ospitâ in Gales e in Scozie i campionâts europeans di balon in program pal 2016. La iniziative e je stade presentade ai dirigjents des dôs federazions nazionâls di balon par che a viodin se a son lis fondis par puartâ indenant il progjet.
fur_Latn fur_Latn fur_Latn